cyanic-selkie/wikianc huggingface dataset:
حمود الرحمن کمیشن رپورٹ
پاکستان کی سیاسی تاریخ
٤) قائد کی طرف اس طرح کا طرز عمل اختیار کرنے میں انہوں نے انصاف سے کام نہیں لیا۔ وہ یہ بات بھول گئے کہ ان کے اور جواہر لال نہرو کے خیالات میں کوئی تضاد نہیں تھا مگر وہ تمام رعایتیں قائد ہی سے چاہتے تھے۔ قائد اپنے مؤقف سے پیچھے نہیں ہٹ سکتے تھے۔ کیونکہ انہیں کانگریس کے راج کا تلخ تجربہ ہو چکاتھا اور مسلمان ہندوؤں کی دائمی غلامی پر راضی نہیں ہو سکتے تھے۔ اس لیے تقسیم ناگزیر تھی مگر سوال یہ تھا تقسیم کس طرح کی جائے اور اسی معاملے میں ماؤنٹ بیٹن نے اپنا انتقام لیا۔ انہوں نے کہا کہ تقسیم کے لیے جو دلیل دی جا رہی ہے وہی دلیل بنگال اور پنجاب کی تقسیم پر بھی لاگو ہوتی ہے۔ قائد نے ان سے گزارش کی کہ انہیں کٹا پھٹا پاکستان نہ دیا جائے۔ مگر وائسرائے اپنی ضد پر اڑے رہے۔ وہ اچھی طرح جانتے تھے کہ کانگریس کا پنجاب اور بنگال کا مطالبہ ایک دھوکا ہے۔ ان کا خیال تھا کہ اس سے خوفزدہ ہو کر قائد پاکستان کے مطالبے سے دستبردار ہوجائیں گے لیکن انہوں نے یہ نہیں سوچا کہ اس سے قائد کا طرز عمل مزید سخت ہو جائے گا کیونکہ ایسا شخص ان دھمکیوں سے مرغوب نہیں ہو سکتا تھا افسوس وائسرائے کے طرز عمل میں آخر وقت تک کوئی تبدیلی نہیں آئی بلکہ انہوں دھمکی دی کہ اگر اسے قبول نہ کیا گیا تو کانگریس کو ہندوستان کا اقتدار سونپ دیں گے کیونکہ برطانیہ کو ہر صورت میں اقتدار چھوڑنا ہے اس طرح مسلمانوں کو ایک کٹا پھٹا پاکستان مل سکا جس میں ریڈ کلف اوارڈ کے ذریعے مزید کمی کر دی گئی اور میں مسلم اکثرت کے دو ضلع پنجاب میں گرداس پور اور بنگال میں مرشد آباد جو شروع میں پاکستان کو دیے تھے اس سے لے لیے گئے ۔
٥) برصغیر کی تقسیم کے منصوبے کا فریقین کی طرف سے قبول کیے جانے کی شرط کے ساتھ 3 جون 1947ء کو دار العوام میں اعلان کر دیا گیا لیکن وائسرائے نے کانگریس کا یہ مطالبہ مان کر کہ دونوں مملکتوں کے قیام کی تاریخ جون 1948 سے پہلے کر دی جائے قائد کے ساتھ اپنی دشمنی کا دوبارہ اظہار کیا۔ یہ تاریخ 20 فروری 1947 کے اعلان میں بتائی جا چکی تھی مگر اس تاریخ کو 1947ء کی کسی تاریخ میں تبدیل کر دیا گیا۔ اگر یہ تاریخ دسمبر 1947ء میں رکھی جاتی جب بھی کانگریس مطمئن ہوجاتی لیکن وائسرے کا 15 اگست 1947 کی تاریخ کا انتخاب اپنی مرضی کا تھا مسلم لیگ سے بھی کوئی مشورہ نہیں کیا گیا اور نہ ہی ان مشکلات کا کوئی خیال کیا گیا جو پاکستان کو صرف 72 دن میں نئی حکومت قائم کرنے میں پیش آئیں گی۔ اس غیر مناسب جلد بازی کی نہ وائسرائے اور نہ ہی کسی اور نے کوئی وجہ بتائی ہو سکتا ہے کہ انہوں نے یہ سوچا ہو کہ حکومت قائم کرنے میں کوئی مشکل پیش آئے گی کیونکہ بھارت اور پاکستان دونوں ان کو اپنا مشترکہ گورنر جنرل بنائیں گے اور وہ آئین سازی کی سپریم اتھارٹی ہوں گے جنہیں تقسیم کے نتیجے میں پیش آنے والے اختلافات کو حل کرنے کا پورا اختیار حاصل ہوگا۔ انڈیا کی حکومت کے اثاثوں اور ذمہ داریوں کی تقسیم اور پاکستان کی نئی ڈومینین کے قیام کے سلسلے میں ان اختلافات کا پیدا ہونا لازمی تھا۔ لیکن جب قائد نے انہیں پاکستان کا گورنر جنرل قبول کرنے سے انکار کر دیا اور تجویز دی کی وائسرائے یا برطانیہ کا نمائندہ رہ کر دونوں ڈومینیوں کے گورنر جنرلوں کے درمیان میں ثالثی کی ذمہ داری ادا کریں تو ماؤنٹ بیٹن کے غرور کو ٹھیس پہنچی اور وہ یکایک کمرے سے باہر چلے گئے اور یہ کہتے ہوئے گئے ( اس کی قیمت تمہارے تمام اثاثے اور پاکستان کا مستقبل ہوگا۔) ( ایچ وی ہڈسن کی کتاب دی گریٹ ڈوائڈ صفحہ 331)
٦) بعد میں پیش آنے والے واقعات سے یہ ثابت ہوچکا ہے کہ ماؤنٹ بیٹن نے اپنی اس دھمکی کو بڑی خوبی سے عملی جامہ پہنایا، اس نئی قوم کو صرف اسی وجہ سے ہی انتظامی اور مالیاتی مشکلات کا سامنا کرنا پڑا کہ بھارت کی حکومت نے گورنمنٹ آف انڈیا کے قابلِ منتقلی اثاثوں میں سے کچھ بھی دینے سے انکار کر دیا اور وہ بیس کروڑ کی رقم بھی ادا نہیں کی جو موجودہ کیش بیلنس سے عبوری طور پر دینے کا فیصلہ ہوا تھا بلکہ اس وجہ سے اسے مشکلات کا سامنا کرنا پڑا کہ بنگال اور پنجاب میں جنونی ہندوؤں نے قتل و غارت کا بازار گرم کررکھا تھا تاکہ وہ ان صوبوں کے ان علاقوں سے مسلمانوں کو نکال سکیں جو تقسیم کے نتیجے میں بھارت کے حصے میں آئے تھے۔ اس کے نتیجے میں پاکستان کے علاقوں میں بھی فسادات شروع ہو گئے اس طرح لاکھوں پناہ گزین دونوں طرف سے سرحد عبور کرنے لگے۔ قائد اعظم اور جواہر لال نہرو دونوں نے اپیل کی کہ مارشل لا لگا دیا جائے یا سول انتظامیہ کی مدد کے لیے فوج کو بھیج دیا جائے مگر اس کا کوئی اثر نہیں ہوا اور جولائی سے فسادات جاری رہے۔ گڑ گاؤں اور دہلی میں تو فسادات وائسرائے سے بالکل قریب ہو رہے تھے، وائسرائے سے لے کر ڈپٹی کمیشنر تک تمام برطانوی افسران دخل دینے سے بچ رہے تھے انہوں نے کوئی سخت اقدام نہیں اٹھایا اور وجہ یہ بتائی کہ اتنے بڑے مسئلے سے نمٹنے کے لیے ان کے پاس کافی فوج موجود نہیں ہے انہوں نے مزید کہا کہ یہ کوئی معمولی سیاسی یا فرقہ وارانہ فسادات نہیں ہیں جنھیں امن و امان قائم کرنے کے لیے معمولی ذرائع سے روکا جاسکتے کیونکہ دونوں فرقے ایک دوسرے کو زیادہ سے زیادہ نقصان پہنچانے پر مصر ہیں۔ اس موقع پر پنجاب کے گورنر نے مندرجہ ذیل خیالات کا اظہار کیا( بادشاہ کے تمام گھوڑے اور تمام سپاہی بھی ان فسادات کے نہیں روک سکتے اگرچہ وہ سزا دینے کی اہلیت تو رکھتے ہیں۔ ان فسادات میں ملک کے گاؤں گاؤں میں دونوں فرقوں کے افراد ایک دوسرے کے مقابلے کھڑے ہیں۔( ایچ وی ہڈسن کی کتاب دی گریٹ دیوائڈ صحفہ۔ 342)
٧) اس پریشانی میں پارٹیشن کونسل نے جو 22 جولائی 1947 ء کو تقسیم پر عمل درآمد کرانے کے لیے قائم کی گئی تھی، پنجاب باؤنڈری فورس قائم کی جس میں 55000 افسران اور جوان شامل تھے جو میجیر جنرل ٹی ڈبلیورٹیس کے ماتحت تھے اگرچہ اس کے عملے میں کچھ انگریز افسران بھی شامل تھے مگر ان میں کوی برطانوی یونٹ شامل نہیں تھا کیونکہ ہندوستان میں جو بھی برطانوی فوج موجود تھی اسے کسی بھی کارروائی سے علاحدہ رکھا گیا تھا کیونکہ انہیں بتدریج وطن واپس بھیجا جا رہا تھا۔ ایسا معلوم ہوتا تھا کہ انگریزوں کو ان فسادات کی کوئی فکر نہیں تھی جو وہ چھوڑ کر جا رہے تھے کیوں کہ وہ یہاں سے جانا طے کر چکے تھے، بانڈری فورس بالکل بے اثر رہی کیونکہ یہ خود بھی فرقہ ورانہ تعصب سے پاک نہیں تھی اور 15 اگست 1947ء کو اسے ختم کر دیا گیا۔
٨) 15 اگست سے پہلے ہی لاکھوں آدمی قتل ہوچکے تھے اور لاکھوں لوگ اپنے گھروں سے محروم ہو گئے تھے وہ پناہ گزیں بن کر ہجرت کر رہے تھے اس کے بعد ہر دن مہاجرین کی تعداد میں اضافہ ہوتا جا رہا تھا، پاکستان کو خوفناک قربانی دینی پڑی، اپنے وجود میں آنے کے ساتھ ہی اسے آبادی کی منتقلی کے سنگین مسئلے کی ذمہ داری سے دوچار ہونا پڑا جو اس پر ہندوؤں نے نہ صرف پنجاب بلکہ بنگال میں بھی مسلط کر دی تھی۔ رقم کے بغیر اثاثوی اور بغیر کسی حکومتی نظام کے پاکستان نے اس طوفان کاکس طرح مقابلہ کیا یہ ایک معجزہ ہے۔
٩) انڈین انڈ پینڈس ایکٹ کو15 جولائی 1947ء کو شاہی منظوری حاصل ہوئی اور 19جولائی کو نئی دہلی میں دونوں ڈومینین کی عبوری حکومتیں قائم کی گئیں۔ پاکستان کے گورنر جنرل قائد اعظم ہوئے اور بھارت کے گورنر جنرل ماونٹ بیٹن بنے۔ نواب زادہ لیاقت علی خان پاکستان کے وزیر اعظم بنے حکومت میں مشرقی پاکستان کی نمائندگی صرف دو حضرات تک محدود رہی جو دہلی میں آسانی سے دستیاب تھے۔ یہ فضل الرحمٰن اور جوگیش چند منڈل تھے جو شیڈولڈ کاست کے رکن تھے۔ یہ اس لیے کیا گیا تھا کہ بھارت عبوری حکومت دہلی میں قائم کی گئی تھی اس میں بھی بنگال سے ایک مسلمان نمائندہ لیا گیا تھا، بنگال میں اس بات پر کوئی اعتراض نہیں ہوا کیونکہ پاکستان کی اصل شکل تو ریڈ کلف ایوارڈ کے اعلان کے بعد سامنے آنی تھی۔
١٠) پاکستان کے لیے نئی آئین ساز اسمبلی قائم کی گئی تھی پہلے والی آئین ساز اسمبلی میں سندھ اور صوبہ سرحد سے جو مسلم اراکین منتخب ہوئے تھے انہیں برقرار رکھا گیا لیکن بنگال اور پنجاب سے نئے اراکین منتخب ہونا تھے تاکہ وہ ان علاقوں کی نمائندگی کرسکیں جو پاکستان میں آتے ہیں۔ بلوچستان، قبائلی علاقوں اور پاکستان میں شامل ہونے والے رجواڑوں کی نمائندگی کا بھی کچھ انتظام کرنا تھا، اس وقت پاکستانیت کا جذبہ اس قدرزیادہ تھا کہ نواب زادہ لیاقت علی خاں، اشتیاق حسین قریشی اور مولانا شبیر احمد عثمانی کو جن کا پاکستان میں کوئی حلقہ انتخاب نہیں تھا، نہایت خوشی کے ساتھ مشرقی پاکستان سے نشستیں پیش کردی گئیں اور وہاں کے مسلمانوں کے تعاون سے وہ مجلس قانون ساز کے اراکین منتخب ہو گئے۔ مولانا احتشام الحق تھانوی ( گواہ نمبر 106) نے کہا ( تمام مسلمانوں میں اسلام اور اتحاد کا جذبہ اتنا مضبوط تھا کہ اس سے کوئی فرق نہیں پڑتا تھا کہ کس شخص کا کہاں سے تعلق ہے) بنگالیوں نے خوشی کے ساتھ اپنی نشستوں کی قربانی دی اور غیر بنگالیوں کے حق میں اپنے ووٹ ڈالے۔
١١) یہ اسمبلی 26 جولائی 1947 کو وجود میں آئی، اسے دو فرائض انجام دینے تھے ایک آئین ساز اسمبلی کا اور دوسرا وفاقی قانون ساز ادارے کا۔ عبور حکومت کراچی منتقل ہو گئی اور 69 اراکین پر مشتمل آئین ساز اسمبلی کا اجلاس کراچی میں پہلی بار 10 اگست 1947 کو منعقد ہوا۔ 11 اگست کو اس کے اجلاس میں قائد اعظم کو صدر او رمولوی تمیز الدین کو وفاقی قانون ساز اسمبلی کا اسپیکر منتخب کیا گیا اس وقت کسی اسمبلی کے لیے بھی زیادہ کام نہیں تھاکیونکہ اس وقت نئی حکومت قائم کرنے کا اور بھارت سے آنے والے مہاجرین کی آبادکاری کا کام اتنا زیادہ تھا کہ دوسرا کام نہیں کیا جاسکتا تھا۔ کراچی میں اگرچہ سندھ حکومت کی کچھ عمارتیں موجود تھیں جنہیں انتظامیہ کا مرکز بنایا جا سکتا تھا مگر مشرقی پاکستان ان سہولتوں سے بھی محروم تھا۔ وہاں نہ صرف یہ کہ عمارتیں نہیں تھیں بلکہ فرنیچر ،کاغذ اور پنسلیں بھی دستیاب نہیں تھیں اگرچہ اس کا مہاجرین کامسئلہ اتنا سنگین نہیں تھا جتنا مغربی پاکستان کے دوسرے صوبوں کا تھالیکن بہاریوں کی بہت بڑی تعداد مشرقی پاکستان منتقل ہو گئی اور تعلیم یافتہ درمیانہ طبقے کے ہندوؤں کی ایک بڑی تعداد اور ہندو سرکاری عملہ مشرقی پاکستان سے چلا گیا تھا۔ ان غیر معمولی مسائل سے حکومت کے معمول کے اختیارات کے ساتھ نہیں نمٹا جاسکتا تھا اس لیے ایمر جنسی کا اعلان کیا گیا اور کابینہ ایمر جنسی کمیٹی قائم کر دی گئی تاکہ ان ہنگامی مسائل کو حل کیا جاسکے۔ خوش قسمتی سے پاکستان کو قائد اعظم اور ان کے دست راست نواب زادہ لیاقت علی خاں کی قیادت کا موقع تھا ملک کو ان دونوں کے مشوروں سے ہی چلایا جا رہا تھا اور گورنر جنرل کو 1947 کے انڈین انڈپینڈنس ایکٹ کے تحت وسیع اختیارات حاصل تھے۔ ان کی لائقانہ رہنمائی میں سرکاری مشنری رفتہ رفتہ حرکت میں آگئی۔ صوبوں میں وزارتیں قائم کی گئیں اور ایک طرح کا نطام قائم ہونا شروع ہو گیا تھا ملک کو ایک دھچکے سے دوچار ہونا پڑا یہ کشمیر کے مہاراجا کا بھارت میں شامل ہونے کا 27 اکتوبر1947ء کا اقدام تھا جو اس سے پہلے پاکستان سے کیے گئے اسٹینڈ اسٹل، معاہدے کی خلاف ورزی تھا۔ خیال کیا جاتا ہے کہ پاکستان کی اس پیٹھ میں چھرا گھونپنے کے کام کے پیچھے ماؤنٹ بیٹن کا چھپا ہوا ہاتھ تھا یہ سیبوں کی ٹوکری کے 560 سیبوں میں سے ایک تھا جسے انہوں نے تقسیم کا منصوبہ قبول کرنے کے عوص سردار پٹیل کو فروخت کرنے کاوعدہ کیا تھا، بھارت نے اسے بہانہ بنا کر اپنی افواج کشمیر میں اتار دیں کہ مہاراجا کی مدد کی جاسکے جسے اپنی مسلم رعایا کی بغاوت کا سامنا تھا جن کی ریاست میں بھاری اکثریت تھی اس مسئلے کی وجہ سے بھارت اور پاکستان کے درمیان میں 1948 میں پہلی جنگ ہوئی، دونوں فوجوں میں جھڑپیں ہوئیں اور صورت حال نہایت سنگین ہو گئی لیکن جنوری 1949ء کو اقوام متحدہ نے جنگ بندی کرا دی اس کی وجہ سے کشمیر کا ایک حصہ جنگ بندی لائن کے اس طرف باقی بچ گیا لیکن کشمیر کاجھگڑااب بھی بھاررت اور پاکستان کے تعلقات میں ایک ناسور کی حیثیت رکھتا ہے اور ہم ابھی تک 1949ء کی جنگ بندی لائن پر قائم ہیں۔
١٢) ان اہم واقعات کے دباؤ کے نتیجے میں ملک کی سیاسی سرگرمیوں کو عارضی طور پر دھچکا پہنچا تاہم قائد اعظم نے15ستمبر1948 کو یہ فیصلہ کیا کہ آل انڈیا مسلم لیگ کو ختم کرکے، آل پاکستان مسلم لیگ کا قیام عمل میں لایا جائے چنانچہ اگلے سال اپریل میں نئی مسلم لیگ کی کونسل کا پہلا اجلاس کراچی میں منعقد ہوا، بد قسمتی سے مشرقی پاکستان میں پہلا سیاسی اختلاف اسی مسلم کونسل کی تشکیل پررونما ہوا۔ پنجاب سے منتخب ہونے والے کونسلروں کا تعلق پنجاب کے مختلف ضلعوں سے تھا جو اب پاکستان میں شامل تھے جنہوں نے ( پنجاب پراونشل مسلم لیگ کونسل) قائم کرنے کا اعلان کر دیا تھا تاہم مشرقی بنگال میں ایسا نہیں ہوا کیونکہ یہ صوبہ پہلے ہی اپنے نام سے جانا پہچانا تھا۔ پرانی کونسل کو تحلیل کرکے نئی کونسل کا انتخاب کیا گیا۔ جس کے سربراہ خواجہ ناظم الدین تھے جو مشرقی بنگال کے وزیراعلیٰ مقرر ہوئے، حسین شہید سہروردی کو کونسل سے برطرف کر دیا گیا جس پر پرانی کونسل نے برہمی کا اظہار کرتے ہوئے عوامی مسلم لیگ کا نام اختیار کر لیا اور سہروردی کو اُن کی عدم موجود گی میں اس کا سربراہ منتخب کیا گیا جو اس وقت صوبہ سرحد میں مرحوم پیر صاحب مانکی شریف کے ساتھ کام کر رہے تھے۔ مولانا عبد الحمید خان بھاشانی اور شیخ مجیب الرحمٰن دونوں اس نئی سیاسی جماعت کے اہم رکن تھے بعد میں جب پاکستان کمیونسٹ پارٹی پر پابندی عائد کردی گئی تو بائیں بازو کے عناصر مولانا بھاشانی کے گرد جمع ہو گئے جو پہلے تو عوامی مسلم لیگ کے اندر ہی بائیں بازو کے ایک سیل کے طور پر شامل رہے تاہم بعد میں انہوں نے نیشنل عوامی پارٹی کے نام سے اپنی ایک علاحدہ سیاسی جماعت قائم کرلی۔ عوامی لیگ اور آل پاکستان مسلم لیگ کے پروگراموں میں کوئی بنیادی فرق نہیں تھا لیکن رفتہ رفتہ عوامی مسلم لیگ نے اپوزیشن پارٹی کی حیثیت اختیار کرلی اور حکومت سے تصادم کا کوئی موقع ہاتھ سے جانے نہیں دیا۔ اس طرح مشرقی بنگال میں خواجہ ناظم الدین اور حسین شہید سہروردی کے درمیان محاذ آرائی کا آغاز ہو گیا۔
١٤) سندھ میں بھی سیاسی صورت حال کم وبیش ایسی ہی تھی١ کرپشن کے الزامات کے تحت سندھ کے وزیراعلیٰ محمد ایوب کھوڑو کو برطرف کر دیا گیا تھا اُن کی جگہ مئی 1948ء میں پیر الہٰی بخش کو صوبے کا وزیر اعلیٰ مقرر کیا گیا۔۔۔ بہرحال صوبائی مسلم لیگ پر کھوڑو کا اثر رسوخ بدستور قائم تھا چنانچہ وہ اس کے صدر منتخب ہونے میں کامیاب ہو گئے اور مسلم لیگ کونسل میں اپنی اکثریت کی بنا پر انہوں نے کراچی کو وفاقی دار الحکومت بنائے جانے کے سوال پر سندھ حکومت کے خلاف مہم کا آغاز کر دیا کیوں کہ اس طرح کراچی وفاقی حکومت کی تحویل مین چلا جاتا۔۔۔۔ اُنہوں نے ایک (ایکشن کمیٹی) بھی قائم کی جس کا مقصد صوبائی حکومت کے خلاف اقدام کرنا تھا تاہم قائد اعظم نے مشرقی پاکستان کے دورے سے واپسی پر محمد ایوب کھوڑو کو اس احتجاج سے روک دیا۔ اس کے باوجود حکومت سندھ اس مشکل صورت حال سے نکلنے میں کامیاب نہ ہو سکی۔ 1946ء میں منعقد ہونے والے انتخابات میں بداعنوانیوں کی تحقیقات کرنے والے الیکشن ٹریبونل کے فیصلے کی رو سے پیر الہٰی بخش اپنی نشست سے محروم ہوچکتے تھے اُن کے جانشین مسٹر یوسف ہارون زیادہ عرصے تک اس عہدے پر کام نہ کر سکے جس کے بعد قاضی فضل اللہ کوسندھ کا وزیراعلیٰ مقرر کیا گیا لیکن انہیں بھی محمد ایوب کھوڑو نے بہت جلد اقتدار سے محروم کر دیا جن کی کرپشن کے الزامات میں نااہلی کو چند تکنیکی وجوہات کی بنا پر چیف کورٹ آف سندھ کے ایک فیصلے کے مطابق نظرانداز کر دیاگھا تھا وہ دوبارہ سندھ کی وزارت اعلیٰ کے منصب تک پہنچنے میں کامیاب گئے لیکن انہیں ایک مرتبہ پھر کرپشن کے الزامات میں برطرف کر دیا گیا اور سندھ میں گورنرراج قائم کر دیا گیا۔ ١٥) شمال مغربی سرحدی صوبے میں آزادی سے پہلے کانگریسی حکومت قائم تھی جس کے سربراہ ڈاکٹر خان صاحب تھے۔ صوبے میں پاکستان سے الحاق کے لیے ہونے والے ریفرنڈم میں بہت بڑی اکثریت کے اس فیصلے کے باوجود کہ وہ پاکستان میں شمولیت چاہتے ہیں ڈاکٹر خان صاحب نے وزارت اعلیٰ کے منصب سے استعفٰی دینے سے انکار کر دیا انہوں نے اب تک قیام پاکستان کی بھر پور مخالفت کی تھی چنانچہ 14 اگست 1947ء کو انہوں نے پرچم کشائی کی تقریب میں شریک ہونے سے انکار کر دیا۔ انہوں نے پختو نستان تحریک بھی شروع کردی، جس کے نتیجے میں قائد اعظم کے احکام پر اُن کی وزارت برطرف کردی گئی اور صوبائی مسلم لیگ کے لیڈر خان عبد القیوم خان کو صوبے کا وزیر اعلیٰ مقرر کیا گیا، اُن کا طرزِ حکومت اس قدر امرانہ تھا کہ ان کے سیاسی مخالفین ان پر جمہوریت کی تباہی کے الزامات عائد کرنے لگے تھے۔
١٦) مرکز میں بھی قائد اعظم کی تشکیل کردہ پہلی کابینہ کے قیام کے بعد سے ہی بے اطمینانی کا احساس پیدا ہوچلا تھا اپنی کابینہ میں باصلاحیت افراد کی شمولیت کے پیش نظر وہ مجبور ہو گئے تھے کہ سر ظفر اللہ خان، نواب مشتاق احمد خان گورمانی اور غلام محمد جیسے لوگوں کو بھی حکومت میں شامل کر لیں جو کبھی مسلم لیگ کے رُکن نہیں رہے۔ مغربی صوبے میں ہر کوئی چاہتا تھا کہ معاملات اسی طرح چلتے رہیں، انہیں اس صورت حال پر کسی قسم کی تشویش نہیں تھی کیوں کہ انہیں قائد اعظم اور قائد ملت کی قیادت اور فراست پر مکمل یقین تھا
١٧) مشرقی پاکستان میں جہاں صورت حال زیادہ تشویش ناک نہیں تھی، مسلم لیگ حکومت کے خلاف تحریک رفتہ رفتہ زور پکڑتی جا رہی تھی، اپوزیشن پارٹیوں نے زبان کا مسئلہ اٹھاتے ہوئے یہ مطالبہ کیا کہ بنگالی زبان کو قومی زبان کا درجہ دیا جائے، قائد اعظم کو علالت اور بگڑتی ہوئی صحت کے باوجود اپریل 1948ء میں مشرقی پاکستان کا دشوار گزار سفر اختیار کرنا پڑا جہاں پہنچ کر انہوں نے اس تنازع کے حوالے سے واضح الفاظ میں یہ اعلان کیا کہ ( بنگالی زبان، مشرقی پاکستان کی زبان رہے گی تاہم پاکستان کی قومی زبان کا درجہ اردو کو حاصل رہے گا کیوں کہ ایک قومی زبان کے بغیر کوئی قوم باہمی طور پر مضبوط اور مستحکم ہو کر ترقی نہیں کرسکتی) ۔۔۔۔ وقتی طور پر اُن کی اس بات کا مثبت اثر ہوا۔
١٩) مشرقی پاکستان میں آباد ہندو آبادی سیاسی طور پر بھی سرگرم ہو چکی تھی اور اس نے حکومت کی مخالف سیاسی جماعتوں میں شمولیت شروع کردی تھی۔ بالخصوص عوامی مسلم لیگ میں جس کا نام اس وقت تک بدل کر عوامی لیگ رکھ دیا گیا تھا تاکہ ہندوؤں کو بھی اس جماعت میں شامل کرنے کی طرف راغب کیا جاسکے تاہم بڑھتی ہوئی مخالفت کے باوجود مشرقی پاکستان میں مسلم لیگی حکومت اپنا اقتدار برقرار رکھنے میں کامیاب رہی تھی اسی دوران میں پوری قوم کو شدید صدمے سے دوچار ہونا پڑا اور 11 ستمبر1948 کو قائد اعظم اس دنیا سے رحلت فرما گئے۔ خواجہ ناظم الدین کو اُن کی جگہ گورنر جنرل مقرر کیا گیا جو کراچی روانہ ہو گئے اور ان کی بجائے نورالامین کو مشرقی پاکستان کا وزیراعلیٰ بنا دیا گیا اگرچہ وہ ایک منجھے ہوئے سیاست دان تھے تاہم وہ عوام سے خاطر خواہ رابطہ برقرار نہ رکھ سکے اور دن بدن اس میں مزید کمی واقع ہوتی چلی گئی۔ ان کی اصل مشکلات کا آغاز 1950ء میں اس وقت ہوا جب مغربی بنگال میں ہونے والے مسلم فرقہ وارانہ فسادات کے نتیجے میں مسلمان مہاجرین مشرقی پاکستان میں داخل ہونا شروع ہوئے اُس وقت فضل الحق کلکتہ کا دورہ کر رہے تھے کہ اچانک یہ افواہ پھیل گئی کہ فسادیوں نے انہیں ہلاک کر دیا ہے اس واقعے کے رد عمل میں مشرقی پاکستان کے عوام کے جذبات بھڑک اٹھے جس کے نتیجے میں ڈھاکا، کھلنا اور نواکھالی میں تشدد آمیز واقعات کا سلسلہ شروع ہو گیا جس کے بعد ہندوؤں نے مغربی بنگال کی طرف نقل مکانی شروع کردی تاہم وزیر اعظم خان لیاقت علی خان کی بروقت مداخلت نے صورتِ حال کو مزید بگڑنے سے بچا لیا جنہوں نے بھارت پہنچ کر پنڈت جواہر لال نہرو سے اس مسئلے کے بارے میں گفت و شنید کی تاکہ اس کا فوری اور دیرپا حل تلاش کیاجاسکے، ان مذکرات کے نتیجے میں نہرو، لیاقت پیکٹ وجود میں آیا جس کے سبب کشیدگی کا خاتمہ ہو گیا۔
٢١) مارچ 1951ء میں ایک خطرناک سازش کا انکشاف ہوا جس کے ذریعے چند فوجی افسران حکومت کا تختہ الٹنا چاہتے تھے تاہم اس سازش کوفوری طور پر ناکام بناتے ہوئے اس کے ملزمان پر ایک اسپیشل ٹریبونل کے ذریعے مقدمہ ( روالپنڈی سازش کیس) کے نام سے مشہور ہوا اس کے کچھ ہی عرصے کے بعد اکتوبر 1951ء میں وزیر اعظم پاکستان خان لیاقت علی خان، اُس وقت شہید کردیے گئے جب وہ روالپنڈی میں ایک جلسہ عام سے خطاب کرنے والے تھے، اُن کی شہادت کا یہ واقعہ آج تک ایک سربستہ راز ہے۔ لیاقت علی خان کی وفات قوم کے لیے ایک عظیم صدمے اور المیے سے کم نہ تھی۔ اُن کے انتقال سے جو خلا پیدا ہو گیا تھا اُسے پُر کرنا ناممکن تھا! بہر حال کسی نہ کسی کو تو یہ خلا پُر کرنا ہی تھا چنانچہ خواجہ ناظم الدین کو گورنر جنرل کے عہدے سے ہٹا کر وزارت عظمیٰ اور غلام محمد کو اُن کی بجائے گورنر جنرل کے عہدے پرفائز کر دیا گیا۔ بعد میں پیش آنے والے واقعات نے یہ ثابت کر دیا کہ پاکستان کے اصل مصائب اور مشکلات کا آغاز اس واقعے سے ہوتا ہے، جب پاکستان میں بیوروکریٹس کی حکومت کی داغ بیل پڑی! سیاست دان باہمی اختلافات کا شکار تھے اور یہ فیصلہ کرنے سے قاصر تھے کہ ملک میں کس قسم کا آئین ہونا چاہیے۔ دوسری طرف ملک کی اقتصادی صورتِ حال بھی روز بروز بگڑتی چلی جا رہی تھی اور بالخصوص مشرقی پاکستان میں روزمرہ استعمال کی جانے والی اشیاء کی شدید قلت تھی، خواجہ ناظم الدین اُن بیورو کریٹس کا مقابلہ کرنے سے قاصر تھے جن کی پوزیشن غلام محمد جیسے بیورکریٹ کے گورنر جنرل بننے کے نتیجے میں اب خاصی مضبوط ہوچکی تھی۔
٢٢) پاکستان کی قانون ساز اسمبلی نے دسمبر 1952 میں دوسرا آئینی مسودہ تیار کیا جسے پنجاب نے نامنظور کر دیا، کیوں کہ اس کی رو سے ایوان بالا میں دونوں ( بازوؤں) کو مساوی نمائندگی دی گئی تھی۔ پنجاب کا دعویٰ یہ تھا کہ وفاقی طرز حکومت میں ہر ( وحدت) کو مساوی نمائندگی دی جانی چاہیے، قطع نظر اس کے کہ اُس کی آبادی اور رقبہ کتنا ہے؟ اس کا مطلب یہ تھا کہ وفاقی ایوان بالا میں شرقی پاکستان بحیثیت ایک صوبے کے ہمیشہ اقلیت میں رہتا حالانکہ آبادی کے تناسب سے وہ بقیہ پاکستان کی مجموعی آبادی سے زیادہ اکثریت کا حامل تھا۔ درحقیقت یہیں سے مشرقی اور مغربی صوبوں کے درمیان میں اختلافات کا آغاز ہوتا ہے چنانچہ مشرقی پاکستان کی مجموعی آبادی سے زیادہ اکثریت کا حامل تھا۔ درحقیقت یہیں سے مشرقی اور مغربی صوبوں کے درمیان میں اختلافات کا آغاز ہوتا ہے! چنانچہ مشرقی پاکستان کی جانب سے آبادی کے تناسب سے نمائندگی کا مطالبہ غیر فطری نہیں تھا۔ اس کے نتیجے میں مکمل تعطل پیدا ہو گیا کیوں کہ دونوں بازوؤں کے درمیان میں ایسی خلیج حائل ہو چکی تھی جسے پاٹنا ناممکن نظرآتا تھا۔ خواجہ ناظم الدین نے بھی ضرورت اور مصلحت کے تحت مشرقی پاکستان کے اس نقطہ نظر کی حمایت کی جس کی بنا پر وہ غیر مقبول ہوتے چلے گئے، ان کی مقبولیت میں اس وقت اور بھی کمی واقع ہوئی جب قادیاینوں کے خلاف لاہور میں پر تشدد تحریک شروع ہو گئی جسے کچلنے کی غرض سے پاکستان میں پہلی بار مارشل لا کا نفاذ کرنا پڑا۔ کچھ گواہوں کے بیان کے مطابق یہ تحریک خود خواجہ ناظم الدین کے خلاف چلائی گئی تھی تاہم چند دیگر حضرات کا خیال ہے کہ مذہبی لیڈروں کے حوالے سے خواجہ صاحب کے رواداری اور صبرو برداشت کے رویے کی وجہ سے بحران پیدا ہوا۔ خواجہ صاحب نے بیرون ملک قانون کی تعلیم حاصل کی تھی اور وہ حنفی فقہ کے پیروکار اور ایک عملی مسلمان تھے، وہ ہمیشہ اپنا قومی لباس زیب تن کیا کرتے تھے اور پابندی کے ساتھ نماز ادا کرتے تھے ان خصوصیات کے باوجود وہ ملک کوایسی مؤثر لیڈر شپ فراہم نہ کرسکے جس کی ملک کو ضرورت تھی اور جس کے نتیجے میں اُن کی اپنی پارٹی کے لوگ ایک دوسرے سے باہم دست و گریبان رہنے لگتے تھے۔ چنانچہ بیورکریسی کو بہانہ مل گیا اور اُس نے ان کے خلاف سازشوں اور سیاسی جوڑ توڑ کا سلسلہ شروع کر دیا۔
٢٣) اسی اثنا میں مشرقی پاکستان کا سیاسی موسم بھی کافی گرم ہو گیا اور اپوزیشن پارٹیاں، مسلم لیگ کے اندرونی اختلافات اور بے اطمینانی کا فائدہ اٹھاتے ہوئے مضبوط ہوتی چلی گئیں، روزمرہ ضرورت کی اشیاء میں قلت تھی، نمک، سرسوں کا تیل، کپڑے اور اناج جیسی اہم اور بنیادی ضرورت کی اشیاء ناپیدا ہوچکی تھیں، دانشوروں،بالخصوص ماہرینِ معاشیات نے وہاں مروجہ حالات کے پیش نظردونوں بازوؤں میں ہونے والی تعمیر و ترقی کے نمایاں فرق کو اجاگر کرنا شروع کر دیا۔ ان کا کہنا تھا کہ مشرقی پاکستان سے کی جانے والی برآمدات کے نتیجے میں حاصل ہونے والا غیر ملکی زرمبادلہ مغربی پاکستان کی تعمیر اور ترقی پر صرف کیا جا رہا ہے۔ جب کہ بنگالی بھوکوں مر رہے ہیں۔ چند سیاست دانوں نے دونوں بازوؤں کے درمیان میں پیرٹی کے اصول کی بھی شدید مخالفت شروع کردی، بنگالی زبان کو قومی زبان کی حیثیت سے منوانے کے لیے طلبہ نے ایجی ٹیشن شروع کر دیا اور تمام اپوزیشن پارٹیاں باہم متفق ہو کر نئے انتخابات کا مطالبہ کرنے لگیں کیوں کہ دسمبر 1951ء میں پنجاب میں انتخابات ہوچکے تھے۔ مشرقی پاکستان کی حکمراں جماعت کو چونکہ اپنی کامیابی کا یقین نہیں تھا لٰہذا وہ انتخابات کو ملتوی کرتی رہی احتجاجی عناصر اور سیاسی جماعتوں نے حکومت کی اس کمزوری کے مدنظر بنگالی کو قومی زبان کا درجہ دیے جانے کے حق میں پرتشدد تحریک اور مظاہروں کا آغاز کر دیا اور مطالبہ کیا کہ 1952ء کے اوائل میں ہونے والے صوبائی اسمبلی کے اجلاس میں اس مسئلے پر قرارداد منظور کی جائے۔ طلبہ نے اس روز ہڑتال کا اعلان کر دیا اور جلوس نکالے اور اسمبلی ہال پر جمع ہو گئے جو ان دنوں کیمپس کے درمیان یونیورسٹی بلڈنگ میں واقع تھا، پولیس اور احتجاجی طلبہ کے درمیان میں پرتشدد چھڑپیں شروع ہوگئیں پولیس نے مظاہرین پر فائرنگ کردی جس کے نتیجے میں چند طلبہ ہلاک ہو گئے اس واقعے کے بعد احتجاجی مظاہروں نے انتہائی سنگین صورت اختیار کرلی اور اپوزیشن لیڈروں اور پارٹیوں نے ان طلبہ کے ساتھ مل کر صوبے کے وزیراعلیٰ مسٹر نورالامین سے استعفا کا مطالبہ کر دیا، ان حالات کے دباؤ میں آکر صوبائی اسمبلی بالآخر مجبور ہو گئی اور اس نے یہ قرارداد منظور کرتے ہوئے مرکزی قانون ساز اسمبلی سے سفارش کی کہ بنگالی کو دوسری قومی زبان کی حیثیت سے تسلیم کر لیا جائے تاہم اس احتجاج کو کچلنے کی غرض سے مسٹر نورالامین کی حکومت نے اپنے ایمر جنسی اخیتارات کا بے رحمی کے ساتھ استعمال کیا۔ مسٹر حیسن شہید سہروردی کو جو پہلے بھی مشرقی پاکستان جا چکے تھے اور ان حالات پرقابو پاسکتے تھے کو نارائن گنج کے اسٹیمر گھاٹ پر اترتے ہی بے دخلی کے احکامات تھما دیے گئے، شیخ مجیب الرحمن، مولاناعبدالحمید بھاشانی اور متعدد دیگر مخالف سیاسی رہ نما، پبلک سیفٹی آرڈیننس کے تحت نظر بند کر دیے گئے اس واقعے کے رد عمل میں مشرقی پاکستان کے دوسرے شہروں میں بھی پر تشدد احتجاجی مظاہرے شروع ہو گئے جن میں ہندوؤں نے کھل کر اپوزیشن کا ساتھ دیا۔
٢٤) شمال مغربی سرحدی صوبے میں خان عبد القیوم خان نے مرکز کی جانب سے صوبائی اسمبلی کے انتخابات میں نامزد کردہ امیدواروں کو مسترد کرتے ہوئے اپنے امیدوار کھڑے کر دیے جس میں انہیں شاندار کامیابی حاصل ہوئی۔ پاکستان مسلم لیگ نے اپنی شکست تسلیم کرتے ہوئے اُن کی کامیابی کا اعتراف کر لیا، خان قیوم نے نئی کابینہ کی تشکیل کی اور اس کامیابی کے نتیجے میں حاصل ہونے والی بھرپور قوت اور اختیارات کے ساتھ صوبے پر حکومت کرتے رہے۔
٢٥) صوبہ سندھ میں محمد ایوب کھوڑو کی برطرفی کے بعد کوئی حکومت تشکیل نہیں دی جاسکی تھی گورنر راج اس قدر غیر مقبول ہوچکا تھا کہ بالآخر گورنر دین محمدکو نومبر 1952ء میں خود ہی استعفا دے کرجانا پڑا۔ 1953ء کے صوبائی انتخابات میں محمد ایوب کھوڑو نے خان عبد القیوم خان کے نقشِ قدم پر چلتے ہوئے مرکزی پارلیمانی بورڈ کے نامزد کردہ امیدوارں کے مقابلے میں اپنے امیدواروں کو منتخب کرالیا تاہم صوبہ سرحد کے برعکس اس مرتبہ پاکستان مسلم لیگ نے اُن کی پارٹی کو تسلیم کرنے سے انکار کر دیا اور انہیں یہ حکم دیا کہ وہ اپنی پارٹی کا دفتر اور تمام فنڈز مسٹر غیاث الدین پٹھان کے حوالے کر دیں۔ مسٹر کھوڑو نے ایسا کرنے سے انکار کر دیا اور عدالت سے حکم امتناعی حاصل کرنے میں کامیاب ہو گئے۔
٢٦) غذائی اشیاء کی کم یابی اور گرانی، مشرقی پاکستان میں چلنے والی لسانی تحریک صوبوں میں بر سر اقتدار حکومتوں کی جانب سے اپوزیشن کے خلاف سخت گیر اقدامات اور پروڈا کے تحت پرانے مسلم لیگیوں کے خلاف کارروائیوں کے نتیجے میں پیدا ہونے والی بحرانی کیفیت میں دن بدن اضافہ ہوتا جا رہا تھا، جس نے گورنر جنرل غلام محمد کو بالآخر وہ موقع فراہم ک رہی دیا، جس کا انہیں بڑی بے تابی سے انتظار تھا کہ وہ تمام طاقت اور اختیار اپنی ذات میں مرکوز کر لیں۔ چنانچہ اپریل1953ء میں انہوں نے خواجہ ناظم الدین کو حکومت سے برطرف کر دیا حالانکہ ایک ماہ قبل ہی وہ مطلوبہ اکثریت کے ساتھ اسمبلی سے ملکی بجٹ منظور کرانے میں کامیاب ہوچکتے تھے اور اب بھی انہیں اسمبلی کی اکثریت کا اعتماد حاصل تھا۔ ظاہر ہے ایسا انہوں نے اس مقصد سے کیا تھا کہ اپنی مرضی کا وزیر اعظم مقرر کرکے اُس کی مدد اور حمایت سے ایسا آئین مرتب کیاجاسکے جواُن کے بیوروکریٹس مشیروں پر مشتمل حلقے کی خواہشات کے عین مطابق ہو اور جس کے ذریعے وہ مطلق العنانی کے ساتھ اس ملک پر حکومت کرسکیں۔ جمہوریت پر کیا جانے والا یہ پہلا بڑا حملہ تھا جس نے باقاعدہ ایک روایت کی شکل اختیار کر لی جس نے بالآخر اس ملک سے جمہوریت کا جنازہ نکال کر ہی دم لیا۔
٢٧) محمد علی بوگرا اس وقت امریکا میں پاکستان کے سفیر تھے وہ قومی اسمبلی کے رکن بھی تھے لیکن انہیں نہایت عجلت میں امریکا سے واپس بلایا گیا اور ائیر پورٹ سے سیدھے گورنر جنرل ہاؤس لے جایا گیا انہوں نے اسی دن وزیر اعظم کے عہدے کا حلف اٹھایا ان کی کابینہ پہلے سے تیار تھی اس نے بھی اسی دن حلف اٹھایا۔ اس کابینہ کی ایک خصوصیت یہ تھی کہ تمام پارلیمانی روایات کی خلاف ورزی کرتے ہوئے فوج کے کمانڈر انچیف جنرل ایوب خان کو کابینہ میں وزیر دفاع کی حیثیت سے شامل کیا گیا تھا۔
٢٨) مسلم لیگ کا زوال اخلاقی پستی کی اس حد تک پہنچ گیا تھاکہ اس نے نئے وزیر اعظم کو پارلیمانی لیڈر منتخب کرکے اس تبدیلی کوقبول کر لیا، 1950ء میں پنجاب میں غیر معمولی سیلاب آنے اور 1951ء میں مشرقی پاکستان میں سیقلون سے تباہی ہونے کے بعد خواجہ ناظم الدین نے اناج کی درآمد کے لیے جو مذکرات شروع کیے تھے اس دورِ حکومت میں ان کے نتائج برآمد ہونا شروع ہو گئے۔ امریکا کی طرف سے کئی لاکھ ٹن اناج مہیا کرنے سے قحط کا خطرہ ٹل گیا مگر امریکا نے اس اناج کا کچھ حصہ مفت اور کچھ کم قیمت پر اس شرط کے ساتھ مہیا کیاتھا کہ پاکستان اپنی غیر وابستگی کی پالیسی کو خیرباد کہہ کہ دے۔ مئی 1954ء میں پاکستان نے امریکا کے ساتھ میوچل ڈیفینس اسٹینس ایگریمنٹ کیا اور بعد میں بغداد پیکٹ( سینٹو) اور سیٹو پیکٹ میں شامل ہو گیا۔
٢٩) دستور ساز اسمبلی کی بیسک پرنسپلز کمیٹی نے ایک اور ڈرافت( تھرڈ ڈرافٹ کانسٹی ٹیوشن) تیار کر لیا تھا جس میں مغربی پاکستان اور مشرقی پاکستان میں پیرٹی کے اصول کو جیسے دوسرے ڈرافٹ میں کیا گیا اور جس کی خواجہ ناظم الدین نے تائید کی تھی ایک تبدیل شدہ شکل میں برقرار رکھا گیاتھا۔ نشستوں کی اس طرح تقسیم کی گئی تھی کہ دونوں ایوانوں کے مشترکہ اجلاس میں مشرقی پاکستان اور مغربی پاکستان کے درمیان میں پیرٹی قائم رہے۔ تجویز یہ تھی کہ دونوں ایوانوں کو برابر کے اختیارات دیے جائیں گے لیکن اختلاف کی صورت میں مشترکہ اجلاس بلایا جائے گا، مزید کہا گیا تھا کہ کسی بازو کے بارے میں کسی معامل کے لیے اس بازو کی اسمبلی کے موجود اور ووٹ دینے والے اراکین کی ایک تہائی تعداد کی حمایت حاصل ہونی چاہیے یہ تجویز اس خطرے کے پیش بندی کے لیے رکھی گئی تھی کہ کہیں مشرقی پاکستان کے اراکین سرحد یا سندھ کے اراکین کے ساتھ مل کر ایسا دستور اخیتار نہ کر لیں جو دوسرے لوگوں کے لیے قابلِ قبول نہ ہو، خیال تھا کہ بنیادی اصول کو جسے محمد علی فارمولا کہا گیا تھا قبول کرنے کے بعد ایک سال میں دستور تیار ہو جائے گا لیکن صوبوں کی مرضی کچھ اور تھی کیونکہ اس دوران ملک کی سیاست نے ایک نیا رخ اختیار کر لیا تھا 1954ء میں ہونے والے انتخابات میں مشرقی پاکستان میں مسلم لیگ کو مشترکہ حزب اختلاف (جگنوفرنٹ) کے ہاتھوں بھاری شکست ہوئی اس مشترکہ فرنٹ کے رہنما فضل الحق، سہروردی اور بھاشانی تھے اس میں سے پہلے رہنما کرشک سرامک پارٹی رہنما، دوسرے عوامی لیگ کے اور تیسرے عوامی لیگ کے بائیں بازو کے رہنما تھے یہ تینوں بنگال کے نہایت مقبول اور با اعتماد رہنما تھے۔ مسلم لیگ، محترمہ فاطمہ جناح کی آخری وقت کی کوششوں کے باوجود صرف 15 نشستیں بھی حاصل نہ کرسکی۔
٣٠) وفاقی اسمبلی نے جب دیکھا کہ صورتِ حال اس کے ہاتھوں سے نکلتی جا رہی ہے تو اس نے خود کو منوانے کی کوشش کی، 20 ستمبر1954ء کو اس نے بدنام پبلک اینڈری پریز نٹیٹو آفیسز (ڈس کوالیفکیشن) ایکٹ 1949ء منسوخ کر دیا اس ایکٹ کو گورنر جنرل اپنے مخالفین کے خلاف ڈموکلس کی تلوار کے طور پر استعمال کرتے تھے اس کے بعد مشرقی پاکستان کے فضل الرحمٰن کی سربراہی میں اور کچھ لوگوں کے خیال میں وزیر اعظم محمد علی بوگرا کی حمایت سے بڑی عجلت کے ساتھ صرف 18 گھنٹوں مں جب کہ گورنر جنرل صوبہ سرحد کے دورے پر گئے ہوئے تھے، مندرجہ ذیل قواعد منظور کرلیے۔
٣١) دورے سے واپس آنے پر گورنر جنرل بہت غضبناک ہوئے، انہوں نے اپنے غیر معمولی اختیارات استعمال کرتے ہوئے پبلک اینڈری پریزنٹیٹو افیسز ( ڈس کوالیفکیشن) ایکٹ 1949ء سابقہ مدت سے ختم کر دیا مسلم لیگ کے اس وقت کے تمام اراکین کی مخالفین کو آزاد چھوڑ دیا اور 24 اکتوبر 1954ء کو خود دستور ساز اسمبلی کو توڑ دیا، انہوں نے کراؤن کا نمائندہ ہونے کی حیثیت سے صوابدیدی اختیارات استعمال کرتے ہوئے اس بہانے پر عمل کیا کہ اسمبلی عوام کا اعتماد کھوچکی ہے۔ اسمبلی کی عمارت کو فوج نے گھیرے میں لے لیا اور اسپیکر مولوی تمیز الدین خان کو اس میں داخل ہونے سے روک دیا انہوں نے سندھ ہائی کورٹ میں گورنمنٹ آف انڈیا ایکٹ 1935ء کی دفعہ 223A کے تحت رٹ داخل کی اس دفعہ کو دستور ساز اسمبلی نے ایک ترمیم کے ذریعہ 6 جولائی1954ء کو ایکٹ میں شامل کیا تھا اور خود اسپیکر نے اپنے دستخطوں کے ساتھ اس کی منظوری دی تھی۔ یہ روایت قائد اعظم کے انتقال کے بعد بھی جاری تھی، اس روایت کے مطابق آئینی نوعیت کے معاملات گورنر جنرل کے سامنے ان کی منظوری کے لیے نہیں رکھے جاتے بلکہ یہ اسپیکر کے دستخطوں سے ہی قانونی شکل اختیار کر لیتے تھے کیونکہ اسپیکر دستور ساز اسمبلی کے چیئرمین کی حیثیت سے بھی عمل کرتے تھے لیکن قانون سازی کے دوسرے معاملات میں گورنر جنرل کی منظوری لینا ضروری تھا۔
٣٢) ہائی کورٹ نے ایک رٹ جاری کر دی جس میں حکومت کو اسمبلی کے معاملات میں دخل اندازی کرنے سے منع کیا گیا تھا، حکومت نے فیڈرل کورٹ میں اپیل کر دی اپیل کے زیر سماعت رہنے کے دوران میں گورنر جنرل اور اسپیکر کے درمیان میں اپیل واپس لینے کے بارے میں مذکرات ہوتے رہے مگر یہ کامیاب نہیں ہوئے، فیڈریل کورٹ نے بغیر اس سوال پر غور کیے ہوئے کہ کیا دستور ساز اسمبلی توڑنا جائز تھا، اس بنیاد پر اپیل منظور کر لی کہ ہر قسم کے قانون منظور کرنے کے لیے چاہے یہ معمول کے ہوں یا آئینی نوعیت کے گورنر جنرل کی منظوری ضروری ہے (فیڈریشن آف پاکستان بنام مولوی تمیز الدین خاں پی ایل ڈی 1955ء ایف سی۔240) لٰہذا گورنمنٹ آف انڈیا ایکٹ 1935ء میں ترمیم کے ذریعے شامل کی گئی، دفعہ 223A جس پر گورنر جنرل سے دستخط نہیں لیے گئے تھے درست قانون نہیں ہے اس لیے اس دفعہ کے تحت مولوی تمیز الدین خان کو ریلیف نہیں دی جاسکتی، رٹ خارج کردی گئی اور اس طرح گورنر جنرل کی جیت ہوئی مگر اس سے جمہوریت کو ایک سخت دھچکا لگا۔
٣٣) یہ فیصلہ اگرچہ گورنر جنرل کے حق میں تھا مگر اس نے ان کے لیے بہت سے مسائل پیدا کر دیے اس فیصلے سے قائد اعظم کے انتقال کے بعد جو بھی قوانین بنائے گئے تھے وہ کالعدم قرار پائے، گورنر جنرل نے اس مشکل پر قابو پانے کے لیے ایسے تمام قوانین کو جنہیں وہ رکھنا چاہتے تھے جائز قرار دینے کے لیے ایک آرڈینس کے ذریعہ انہیں گزشتہ مدت سے جائز قرار دے دیا۔ اس آرڈینس کا نام ایمر جنسی پاورز آرڈیننس ( نمبر 9آف1955ء) قرار دیا لیکن ایک اور مقدمے یوسف پٹیل (پی ایل ڈی 1955ء ایف سی 387) میں فیڈرل کورٹ نے اس آرڈیننس کو بھی کالعدم قرار دے دیا کیونکہ گورنر جنرل فیڈرل اسمبلی کی غیر موجودگی میں تو آرڈیننس کے ذریعے قوانین تو بنا سکتا ہے لیکن آئینی معاملات میں وہ یہ اختیارات استعمال نہیں کرسکتے کیونکہ یہ صرف دستور ساز اسمبلی کا کام ہے، گورنر جنرل اپنے تیر کا خود ہی شکار ہو گئے اپنے غیر آئینی اقدام سے اُنہوں نے ایک سیاسی مصیبت پیدا کرلی، اس سے باہر نکلنے کا کوئی راستہ نظر نہیں آتا تھا اس لیے انہوں نے گیند واپس فیڈرل کورٹ کے کورٹ میں پھینک دی اور اس کے مشورہ دینے کے فرائض کو استعمال کرتے ہوئے مشورہ طلب کیا( گورنر جنرل کاریفرنس1یا1955ء پی ایل ڈی 1955ء ایف سی 435) کیونکہ اس نکتے پر کوئی قانون نہیں تھا اس لیے مدد کے لیے ضرورت کا اصول وضع کیا گیا اور (سیفٹی آف دی پیپل ازسپرلا) کے اصول کے تحت عدالت نے حکومت کو مشورہ دیا کہ اس کے ہدایات کے مطابق نئی اسمبلی بنائی جائے اور پھر تمام ان قوانین کو جائز قرار دینے کے لیے ایک قانون منظور کرایا جائے جنہیں وہ برقرار رکھنا چاہتی ہے۔
٣٥) اسی دوران مشرقی پاکستان میں بھی نئی تبدیلیاں رونما ہونا شروع ہوگئیں تھیں۔ 1954ء کے انتخابات میں مسلم لیگ کو شکست سے دوچار کرنے ولے جگتو فرنٹ کو 3اپریل 1954 ء کو مسٹر فضل الحق کی زیر قیادت حکومت بنانے کی دعوت دی گئی لیکن قبال اس کے کہ یہ حکومت عمل میں آتی ڈھاکہ، نارائن گنج اور کھلنا میں بہاریوں کے خلاف ہونے والے سنگین فسادات کے نتیجے میں امن و امان کی صورت حال تشویش ناک حد تک بگڑ گئی۔ حالات کسی طور پر قابو میں نہیں آ رہے تھے چنانچہ گورنر جنرل کا احکامات کے تحت صوبے میں گورنر راج نافذ کر دیا گیا اور اس وقت کے گورنر چوہدری خلیق الزمان کی بجائے میجر جنرل اسکندر مرزا مشرقی پاکستان کے گورنر بنا دیے گئے جنہوں نے 20 مئی1954 کو ڈھاکہ پہنچتے ہی فوج کو طلب کر لیا۔ کمیونسٹ پارٹی پر پابندی عائد کردی گئی اور مسٹر فضل الحق کو نظرانداز کر دیا گیا۔ ان کی کابینہ کے چند وزرا کو بھی حراست میں لے لیا گیا۔ گورنر راج پورے ایک برس تک نافذ رہا۔ 6 جون 1955ء کو جب صورت حال کچھ بہتر ہو گئی تھی مسٹر فضل الحق کے نمائندے مسٹر ابوحسین سرکار کی قیادت میں ایک حکومت تشکیل دی گئی تاہم یہ بھی زیادہ دیر نہ چل سکی چنانچہ میجر جنرل اسکندر مرزا کو مرکز میں واپس بلا لیا گیا اور جگتو فرنٹ سے سیاسی تصفیہ کرتے ہوئے مسٹر فضل الحق کو مشرقی پاکستان کا گورنر مقرر کر دیا گیا۔ عوامی لیگ کے مسٹر عطاالرحمن کی قیادت میں نئی حکومت تشکیل دی گئی جن کی کابینہ میں شیخ مجیب الرحمن بھی شامل تھے۔
٣٧) صوبہ پنجاب میں سر فیروز خان نون کی وزارت اعلیٰ کا مئی 1955ء میں خاتمہ ہو گیا، ادھر نواب آف ممدوٹ کی نئی تشکیل کردہ جماعت جناح عوامی لیگ، صوبائی اسمبلی کے انتخابات میں 14نشستیں حاصل کرنے میں کامیاب ہو گئی تھی۔ دوسری مجلس قانون ساز کے لیے اراکین کے انتخاب کے مسئلے پر مرکزی اور حکومت اور گورنر پنجاب مشتاق احمد گورمانی کی ملی بھگت کے نتیجے میں فیروز خان نون کی حکومت کو برطرف کر دیا گیا اور ان کی بجائے سردار عبد الحمید خان دستی کا انتخاب عمل میں آچکاتھا۔
٣٨) اپریل 1953 میں خان عبد القیوم خان کی مرکزی حکومت میں شمولیت کے بعد سردارعبدالرشید کو ان کا جانشین مقرر کیا گیا جوانسپکٹر جنرل آف پولیس تھے اور سیاست سے ان کا کوئی علاقہ نہ تھا۔ تاہم اپنی عقل مندی اور آزاد پالیسیوں کی مدد سے نہ صرف وہ اپنی حیثیت برقرار رکھنے میں کامیاب ہو گئے بلکہ اپوزیشن کو بھی دم دلاسہ دے دیا۔ انہوں نے عام معافی معافی کا اعلان کرتے ہوئے ان تمام سیاسی قیدیوں کو رہا کر دیا جنہیں خان عبد القیوم کی وزارت اعلیٰ کے دور میں گرفتار کیا گیا تھا۔ ان کی ضبط شدہ جائیدادیں انہیں واپس کردی گئیں اور ڈاکٹر خان صاحب کی نقل و حرکت پر عائد کردہ پابندیاں بھی ہٹالی گئیں۔
٣٩) مرکز میں بھی تیزی کے ساتھ سیاسی تبدیلیاں آ رہی تھیں۔ مسٹر غلام محمد مغربی پاکستان کے صوبائی اسمبلیوں سے ون یونٹ اسکیم کی حمایت میں قرارداد منظور کرانے میں کامیاب ہوچکے تھے جس کے قیام کے لیے قانون تشکیل دیا جاچکاتھا اسی دوران میں 1955ء میں چوہدری محمد علی وزیر اعظم مقرر ہو گئے جنہوں نے اس قانون کو عملی شکل دیتے ہوئے مغربی پاکستان کے چاروں صوبوں کو ضم کرتے ہوئے ون یونٹ کی شکل دے دی اور مغربی پاکستان کے قیام کا ایکٹ مجریہ اکتوبر1955ء منظور کر لیا گیا چنانچہ مغربی پاکستان کے نام سے ایک نیاصوبہ وجود میں آ گیا اور ڈاکٹر خان صاحب کو اس کا پہلا وزیراعلیٰ مقرر کر دیا گیا۔ نئی مجلس قانون ساز بھی متحرک ہو چکی تھی جس نے فروری 1956ء کو دونوں بازوؤں کے درمیان میں پیرٹی کے اصولوں کی بنیاد پر وضع کردہ نئے آئین کی منظوری دے دی تھی۔ اسکندر مرزا اپنی چالبازیوں سے ملک کے پہلے صدر منتخب ہونے میں کامیاب ہو گئے اور آزادی کے 9 برس بعد23 مارچ1956ء کو ملک کا پہلا آئین نافذ العمل ہو گیا۔
٤٠) اس آئین میں موجود خوبیوں اور خامیوں سے قطع نظر ایک بڑے طبقے نے اطمینان کا سانس لیا کہ بالآخر ساڑھے نو برس کا طویل عرصہ گزرنے کے بعد اس ملک کو ایسا آئین میسر آ گیا ہے جس کی موجودگی میں مکمل آئینی حکومت اور جمہوری عمل کا راستہ کھل گیا ہے جس پر پوری دیانت داری سے عمل پیرا ہوکر جمہوریت اور جمہوری اداروں کو استحکام حاصل ہو سکے گا۔ آئین کے حوالے سے مشرقی پاکسان سے تعلق رکھنے والے نوجوان اور انتہا پسند اراکین پر مشتمل ایک گروپ کے عدم اطمینان کے باوجود جس کی قیادت شیخ مجیب الرحمٰن کر رہے تھے نسبتاَ َ عمر رسیدہ سیاست دانوں نے جن میں خواجہ ناظم الدین، اے کے فضل الحق، حسین شہید سہروردی، نورالامین، مسٹر فضل الرحمن اور مولوی تمیز الدین خان جیسے حضرات شامل تھے نے پیرٹی ( مساوات) کے اصول کو موجودہ حالات کے تناظر میں مسئلے کا بہترین مصالحانہ حل قرار دیا جس کے نتیجے میں مشرقی پاکستان ملکی حکومت میں ایک مؤثر کردار ادا کرتے ہوئے پالیسی ساز فیصلوں کی تشکیل میں بھرپور طریقے سے حصہ لے سکتا تھا جس کے لیے صحت مندانہ روایت قائم کرتے ہوئے دونوں صوبوں کے درمیان میں اہم وزارتوں کی مساوی طور پر تقسیم ضروری تھی تاہم یہ امیدیں بھی بہت جلد دم توڑ گئیں جیسا کہ آئندہ حالات سے ظاہر ہوتا ہے۔
٤١) نیا آئین صدر اسکندر مرزا کی آرزو کی بھرپور طریقے سے تسلی و تشفی نہ کرسکا۔ وہ محض ملک کاایک آئینی سربراہ بنے رہنے پر ہی اکتفا نہیں کرسکتے تھے چنانچہ انہوں نے ڈاکٹر خان صاحب کے کندھوں پر بندوق رکھتے ہوئے مسلم لیگ کو کمزور کرنے کی ساز باز شروع کردی جن کی قیادت میں خفیہ طور پر ایک نئی سیاسی پارٹی (ریپبلکن پارٹی) کی داغ بیل ڈالی گئی۔ اس پارٹی کو مضبوط اور مستحکم بنانے کی غرض سے صدر اسکندر مرزا نے عوامی لیگ سے بھی ایک سمجھوتہ کر لیا اور اس کے قائد مسٹر سہرورردی 12 ستمبر 1956ء کو عوامی لیگ اور ریپبلکن پارٹی کی مخلوط حکومت کے وزیر اعظم بن گئے۔ یہ بات بہر طور بڑی افسوس ناک اور تکلیف دہ تھی کہ ہوس اقتدار اور اپنی ذاتی خواہشات کی تکمیل کے لیے مسلم لیگی اراکین کی بھی ایک بڑی تعداد ریپبلکن پارٹی میں شامل ہونے لگی جس کے نتیجے میں قومی اسمبلی میں مسلم لیگ کے پاس صرف دس نشستیں ہی باقی رہ گئیں۔ مغربی پاکستان کی صوبائی اسمبلی میں بھی اسے اپنے وزیراعلیٰ کے انتخاب کے سوال پر بھی شکست کا سامنا کرنا پڑا اس حقیقت کے باوجود کہ اسے ایوان میں واضح اکثریت حاصل تھی۔ دوسری جانب مشرقی پاکستان میں تو 1954ء کے انتخابات کے بعد ہی وہ ایک غیر اہم اقلیت میں تبدیل ہوچکی تھی۔
٤٢) سہروردی ایک لائق اور تجربہ کار منتظم تھے۔ انہوں نے کوشش کی کہ انتظامیہ کی تعمیر نو کریں اور اس میں نئی زندگی پیدا کر دیں مگر وہ ایسا نہیں کرسکے کیونکہ وہ کوالیشن کے ایک چھوٹے سے حصے کے رہنما تھے اور کرشک سرامک پارٹی ان کے خلاف مسلسل سازشیں کرتی رہتی تھی۔ ان کے یورپ اور امریکا کے دورے کے دوران موقع سے فائدہ اٹھاتے ہوئے اس نے ریپبلکن پارٹی سے اتحاد کر لیا جسے اب پیلس پارٹی کہا جاتا ہے۔
٤٣) اس اتحاد نے مضبوط ہوکر ریپبلکن پارٹی سہروردی پر حکم چلانے لگی۔ پہلے اس نے سہروری سے کہا کہ مغربی پاکستان کے گورنر گرمانی کو ہٹا دیا جائے جو صدر کی نظروں سے گر گئے تھے۔ اس کے بعد اس نے کہا کہ ون یونٹ کو توڑنے اور مغربی پاکستان کا صوبہ ختم کرنے میں رپیبلکن پارٹی کی مدد کرے۔ سہروردی نے پہلی درخواست تو منظور کرلی مگر دوسری درخواست قبول کرنے سے انکار کر دیا۔ پنجاب کے دولتانہ نے خفیہ طور پر ان کی مدد کرنے کا وعدہ کیا تھا۔ اس پر بھروسا کرتے ہوئے انہوں نے علی الاعلان ون یونٹ تورنے سے انکار کر دیا۔ ریپبلکن پارٹی کے رہنمائی ڈاکٹر خان صاحب کر رہے تھے جنہوں نے جیسا کہ پہلے بتایا گیا ہے پاکستان کی کبھی حمایت نہیں کی تھی انہوں نے اس بات پر اپنی حمایت واپس لے لی اور دولتانہ نے بھی اپنا وعدہ پورا نہیں کیا اس طرح سہروردی کی وزارت عظمٰئ 17 اکتوبر1957ء کو ختم ہو گئی کیونکہ صدر نے انہیں اپنی اکثریت ثابت کرنے کا موقع دیے بغیر ان سے استعفا دینے کو کہا۔
٤٤) سیاسی خلفشار اور سیاسی رہنماؤں کی آپس کی ذاتی رقابت کے اس پس منظر میں گورنر جنرل نے ملک میں سب سے زیادہ طاقتور شخصیت کی حیثیت اختیار کرلی۔ وہ جس کا چاہتا تقرر کرتا اور جسے چاہتا ملازمت سے برطرف کر دیتا تھا۔ اس کے دن میں سیاست دانوں کے لیے کوئی احترام نہیں تھا اور وہ اپنے اس خیال کا برملا اظہار کرتا کہ پاکستان میں جمہوریت کامیاب نہیں ہوسکتی۔ وہ کنٹر ولڈ جمہوریت اور سیاست کی مذہب سے علیحدگی پر یقین رکھتے تھے۔ ان دونوں نظریات نے پاکستان کی بنیاد پر سخت ضرب لگائی۔ ڈاکٹر خان صاحب نے یہ اعلان کرکے کہ صرف اسکندر مرزا ہی وہ شخص ہے جو ملک پر حکومت کرسکتے ہیں اور آئین کومعطل کرکے ایک انقلابی کونسل قائم کردی جائے، اپنے آقا کے جذبات کی عکاسی کی۔ مرکز میں حکومت قائم ہونا اور ٹوٹنا میوزیکل چیئر کا کھیل بن گیا۔ وزرا ان کی مرضی سے آتے اور چلے جاتے تھے۔ صوبوں میں بھی یہ ہی کہانی دہرائی جا رہی تھی مگر اس کے اسباب مختلف تھے۔
٤٥) سہروردی کی وزارت عظمیٰ کے زمانے میں مشرقی پاکستان میں گورنر فضل الحق کوبرطرف کر دیا گیا۔ ابو حسین سرکار کی وزارت کو بھی ختم کر دیا گیا۔ عطاء الرحمن خان اور ان کی پوری کابینہ پھر اقتدار میں آگئی۔ پھر 20 جون 1958 ء کوابوحسین سرکار دوبارہ وزیراعلیٰ بن گئے لیکن 23جون کو ہی اس کے خلاف عوامی لیگ اور مولانا بھاشانی کی نیشنل عوامی پارٹی متحد ہو کر عدم اعتماد کے ووٹ کے ذریعے اسے حکومت سے ہٹا دیا۔ یہاں گورنر راج نافذ کر دیاگیا مگر دو ماہ بعد پھر عطاالرحمن کو بلایا گیا اور ان سے حکومت بنانے کے لیے کہا گیا۔ اسمبلی کا اجلاس 20 ستمبر1958ء کو منعقد ہوا مگر اجلاس میں لڑائی شروع ہو گئی جو ایک گھنٹے تک جاری رہی۔ اس دوران میں اسمبلی کے اسپیکر چلے گئے اور ان کی نشست ڈپٹی اسپیکر شاہد علی نے سنبھال لی جو عوامی لیگ کے رکن تھے۔ حکومت کی ایک قرارداد منظور کر لی گئی جس میں کہا گیا تھا کہ اسپیکر کی ذہنی کیفیت درست نہیں ہے۔ تین روز بعد جب اسپیکر نے اسمبلی کی عمارت میں داخل ہونے کی کوشش کی تو پولیس نے انہیں روک لیا۔ ڈپٹی اسپیکر شاہد علی اجلاسوں کی صدارت کرتے رہے مگر ان پر حزب ِ اختلاف نے حملہ کر دیا اور ایوان میں دوبارہ لڑائی شروع ہو گئی۔ اس افراتفری میں کسی نے ڈپٹی اسپیکر شاہد علی کے سر پر مائیکرو فون اسٹینڈ دے مارا جس سے اسپتال جا کر وہ انتقال کر گئے۔ پولیس نے قتل کی کوشش کے الزام میں ابوحسین سرکار اور کرشک سرامک پارٹی کے دوسرے اراکین کو گرفتار کر لیا۔ ٤٦) اب مغربی پاکستان کے صوبے میں ون یونٹ کے خلاف جدوجہد نے شدت اختیار کر لی۔ خود ریپبلکن پارٹی بھی ون یونٹ توڑنا چاہتی تھی۔ اس نے جی ایم سید کی نیشنل عوامی پارٹی کے ساتھ اس سلسلے میں ایک معاہدہ کیا اور 17 اگست1957ء کو مغربی پاکستان کی اسمبلی نے حقیقتاَ َ یون یونٹ توڑنے کی قرارداد منظور کرلی۔ لیکن گٹھ جوڑ دیرپا ثابت نہیں ہوا۔ جی ایم سید کے گروپ نے ریپبلکن پارتی کے ساتھ اپنی حمایت واپس لے لی اور اس وقت کے وزیراعلیٰ سردار عبد الرشید کی حکومت کو 17 مارچ1958ء کو مستعفی ہونا پڑا۔ نواب مظفر علی قزلباش ان کے جانشین بنے۔ وہ زیادہ ہوشیار ثابت ہوئے اور شکست کھانے سے بچ گئے۔
٤٧) صدر اورریپبلکن پارٹی کی ریشہ دوانیوں سے عوام تنگ آ گئے تھے اور جب 29 مارچ 1958ء کو عبد القیوم خان مسلم لیگ کے صدر منتخب ہوئے تو ان کی مایوسی انتہا کو پہنچ چکی تھی انہوں نے صدر اسکندر مرزا کے خلاف تحریک شروع کردی اور اعلان کیا کہ وہ صدر کے عہدے کے لیے نااہل ہیں۔ وہ جمہوریت کے راستے میں بہت بڑی رکاوٹ بنے ہوئے ہیں اور پاکستان میں ایک جمہوری اور آئینی نظام کی ترقی میں رکاوٹ ڈال رہے ہیں۔ حکومت اس وقت مسلم لیگ نیشنل گارڈز پر پابندی عائد کرنے کی منصوبہ بندی کر رہی تھی۔ عبد القیوم خان نے یہ چیلنج قبول کرتے ہوئے اعلان کیا کہ وہ خود یونیفارم پہن کر احتجاجی مظاہرے کی قیادت کریں گے۔ نئے انتخابات کا مطالبہ زور پکڑتا جا رہا تھا، لوگ سیاسی سازشوں سے مایوس ہوچکے تھے۔ دونوں صوبوں میں کرپشن عام ہو گئی تھی۔ قومی اسملبی کے انتخابات کے بار بار ملتوی ہونے سے جمہوری ذرائع سے کسی تبدیلی آنے کی امیدیں تیزی سے ختم ہوتی جا رہی تھیں۔ یہ سب کچھ بے مقصد نہیں ہو رہا تھا۔ اس دوران میں اسکندر مرزا آرمی کے کمانڈر انچیف کے ساتھ مل کر ایک خفیہ آپریشن کی منصوبہ بندی کر رہے تھے جسے ( آپریشن اوورلارڈ) کہا گیا تھا تاکہ آئین کو معطل کر دیا جائے۔ وہ قومی اسمبلی اور کابینہ کو توڑنے اور سیاسی عمل پر پابندی لگانے کی منصوبہ بندی کر رہے تھے۔
٤٨) 7 اکتوبر 1958کو فوج نے تمام اہم مقامات پر قبضہ کر لیا اور مارشل لا کا اعلان کر دیا۔ لوگ 1953ء کے مارشل لا کا تجربہ کر چکے تھے۔ لٰہذا سب نے سعادت مندی کے ساتھ یہ سوچ کر اسے قبول کر لیا کہ تھوڑے عرصے قائم رہنے والے مارشل لا ہے۔ اس طرح پاکستان کی تاریخ میں جمہوریت کا ایک اور دور صرف دو سال سات ماہ جاری رہ کر ختم ہو گیا۔
٤٩) اس عرصے میں خود غرض سیاست دانوں کی سازشوں، حکومت کے لالچی سربراہوں کی ریشہ دوانیوں اور آئینی دفعات کی سنگین خلاف ورزیوں کے باوجود یہ امید قائم تھی کہ کسی نہ کسی شکل میں جمہوریت ظاہر ہوگی او اس ذریعے ہمارے وہ مسائل حل ہوجائیں گے جو دونوں حصوں کے درمیان میں ایک ہزار میل کا فاصلہ ہونے کی وجہ سے پیش آ رہے ہیں۔ جب تک اس بات کا امکان تھا کہ حکومت کی تبدیلی آئینی ذرائع سے لائی جاکستی ہے یہ بھی توقع کی جاسکتی تھی کہ ملک پر حکومت کرنے کے سلسلے میں دونوں صوبوں میں شرکت کے بارے میں کوئی سمجھوتہ ہو جائے گا۔ حکومت میں شرکت کا احساس بالکل ختم نہیں ہوا تھا۔ تین بنگالی وزرائے اعظم رہ چکے تھے اور ایک بنگالی گورنر جنرل بھی رہا تھا اس کے علاوہ کئی دوسرے لوگ کابینہ میں اہم عہدوں پر رہے تھے۔ یہ بھی امکان تھا کہ قومی سطح پر سیاسی پارٹیوں کی تشکیل سے ملک کے معاملات میں بنگالیوں کو زیادہ اختیارات مل جائیں۔ مایوسیوں کے باوجود ایک دوسرے سے علیحدگی کا احساس نہیں تھا۔ نہ حکومت کے اس وفاقی ڈھانچے سے نکلنے کا کوئی تصور تھا جسے 1954 کی قرارداد مقاصد میں منظور کیا گیا تھا۔ مشرقی پاکستان اب بھی ایک پاکستان میں یقین رکھتے تھے، اگرچہ اپنے صوبے پر حکومت کرنے کے لیے مرکز سے زیادہ اختیارات کا مطالبہ کر رہے تھے۔ پہلی جمہوریت کے خاتمے نے ایک نئے نظریے کو جنم دیا جس نے مشرقی پاکستان کے لوگوں کی سیاسی امنگوں کو ایک نیا رخ دیے دیا۔
٥٠) ان سیاسی ریشہ داونیوں کاایک نقصان دہ پہلو یہ نکلا کہ مشرقی پاکستان میں ہندو کانگریس پارتی پیدا ہو گئی جس کے سربراہ سلہٹ کے بسنت کمار دا تھے۔ جگتو فرنٹ میں مسلمان پارٹیوں یعنی عوامی لیگ اور کرشک سرامک پارٹیوں میں اختلافات کی وجہ سے اس کانگریس پارٹی نے ایک ایسی بیلیسنگ حیثیت حاصل کر لی کہ وہ کسی بھی پارٹی کو اپنی حمایت دینے کے لیے اپنی حاکمانہ شرائط پیش کرتی تھی۔ اس کا اثر یہاں تک بڑھ گیا کہ جب 1957ء میں عطا الرحمن خان نے مشرقی پاکستان میں فوج کی مدد سے اسمگلنگ روکنے کی کوشش کی تو ہندو کمیونٹی نے جس کی حمایت سے ان کی حکومت قائم تھی ان پر دباؤ ڈالا تو انہیں اپنا منصوبہ ترک کرنا پڑا۔ 1961ء میں فیلڈ مارشل ایوب خان کے وضع کردہ آئین کی رپورٹ کے پیراگراف اکیس میں درج ذیل عبارت دی گئی ہے۔
( 1957ء میں، مشرقی پاکستان کے وزیراعلیٰ نے فوجی حکام سے تعاون کی درخواست کی تاکہ ایسی اسکیم کا آغاز کرتے ہوئے اس پر عمل درآمد کیا جائے جو پاکستان سے اشیاء کی بیرون ملک اسمگلنگ کی مؤثر روک تھام کر سکے۔ اس اسکیم پر بڑی کامیابی سے عمل درآمد کیا گیا اور ایک ماہ ہی میں ایک کروڑ روپے مالیت کی اشیاء ضبط کرلی گئیں تاہم ہندوؤں کے ایک طبقے کی جانب سے ڈالے گئے دباؤ کے نتیجے میں، جس پر صوبائی وزیر اعلیٰ کی تماتر سیاسی حمایت کا دارومدار تھا، اس اسکیم کو ترک کر دیا گیا ایسے ہی ایک اور دباؤ کے تحت ان افراد کے خلاف قائم کیے گئے فوجداری مقدمات بھی واپس لے لیے گئے جو ہمسایہ ملک کو مبینہ طور پر مشرقی پاکستان میں ہونے والے فوجی نقل و حرکت کی اطلاعات فراہم کرنے میں ملوث تھے)
اعلان کا متن ۔۔۔۔۔۔۔
( گزشتہ دو برسوں کے دوران میں نے گہری تشویش کے ساتھ حصولِ اقتدار کے لیے جانے والی بے رحمانہ تگ و دو، بدعنوانیوں، اپنے سادہ، ایمان دار اور محب وطن عوام کے شرم ناک استحصال، نظم و ضبط کے فقدان اور سیاسی عزائم کی تکمیل کے لیے اسلام کے غلط استعمال کا تفصیل سے جائزہ لیا ہے تاہم اس میں چند مستثنیات بھی ہیں جو اقلیت میں ہونے کے سبب اس حیثیت میں نہیں تھیں کہ ان ملکی معاملات اور امور کے حوالے سے اپنا مؤثر اثر و رسوخ استعمال کر سکتیں۔ اس قسم کی حقیر اور قابل نفرت سرگرمیوں نے انتہائی گھٹیا درجے کی آمریت کو جنم دیا ہے، موقع پرستوں اور ابن الوقتوں نے غریب عوام کا خون چوس کر اپنے خزانے بھر لیے ہیں اور اپنی استحصالی حرکتوں کے طفیل دن بدن امیر سے امیر تر ہوتے جا رہے ہیں۔ میری بار بار کی کوششوں کے باوجود خوراک کے بحران پر قابو پانے کے لیے سنجیدگی سے کوئی خاطر خواہ اقدام نہیں کیا گیا۔ خوراک کا مسئلہ ایک ایسے ملک کے لیے زندگی اور موت کا مسئلہ بن چکا ہے جسے اس معاملے میں مکمل طور پر خود کفیل ہونا چاہیے تھا اور جو فاضل غذائی پیداوار کی صلاحیت سے مالا مال ہے، زراعت اور اراضی کے انتظام کو ان حالاوں تک پہنچا دیا گیا ہے کہ ہمارے مروجہ حکومتی نظام کے تحت کوئی بھی سیاسی جماعت ایسے مثبت اقدمات اور عمل سے معذور ہوچکی ہے جو پیداوار میں اضافے کا موجب بن سکیں۔ دوسری جانب مشرقی پاکستان میں منظم پیمانے پر غذائی اشیاء، ادویات اور دیگر ضروریات زندگی کی اسمگلنگ بڑے دھڑلے سے جاری ہے جس کی قلت کے سبب عوام مصائب اور پریشانیوں کا شکار ہیں اور ان اشیاء کی ہوشربا گرانی نے ان کی کمر توڑ کے رکھ دی ہے۔ گزشتہ چند برسوں کے دوران میں اناج کی درآمد پر ہمارے غیر ملکی زرِ مبادلہ کا خاصا بڑا حصہ صرف ہو چکا ہے۔ جس کے نتیجے میں حکومت کو ملک کے ترقیاتی منصوبوں کی تعمیر اور تکمیل میں سنگین دشواریوں کا سامنا ہے۔ ہمارے چند سیاست دانوں نے حال ہی میں خونیں انقلاب کے باتیں کی ہیں، ان میں کچھ ایسے مہم جو بھی ہیں جو غیر ممالک سے براہ راست رابطے کی کوششوں میں مصروف ہیں جسے صرف غداری کے لفظ سے تعبیر کیا جاسکتا ہے۔
شرم ناک منظر
حال ہی میں مشرقی پاکستان کی اسمبلی میں ہونے والے شرم ناک واقعات سے ہر پاکستانی بخوبی واقف ہے، میرے علم میں یہ بات لائی گئی ہے کہ اس نوعیت کے واقعات تقسیم سے بیشتر بالعموم بنگال میں ہوا کرتے تھے تاہم اس بات میں کتنی صداقت ہے اس سے قطع نظر یہ یقیناَ َ کوئی مہذبانہ طرزِ عمل نہیں ہے! اسمبلی کے اسپیکر کو زدوکوب کرنا، اُس کے ڈپٹی اسپیکر کو ہلاکر کردینا اور قومی پرچم کو آگ لگا دینا۔ یقیناَ َ ایسے اعمال ہیں جو کسی صورت ملک کی عزت اور وقار میں اضافہ نہیں کرتے۔